ชงตั้งกองทุนแก้สลากแพง
สำนักงานสลากฯ เสนอตั้งกองทุนรับซื้อเลขไม่สวยแก้ปัญหาสลากแพง แต่คลังต้องยอมเสียรายได้ 44.28%
23 ก.พ. 2558

สำนักงานสลากฯ เสนอตั้งกองทุนรับซื้อเลขไม่สวยแก้ปัญหาสลากแพง แต่คลังต้องยอมเสียรายได้ 44.28%
แหล่งข่าวจากกระทรวงการคลัง เปิดเผยว่า คลังเตรียมพิจารณาเรื่องการแก้ พ.ร.บ.สำนักงานสลากกินแบ่งรัฐบาล พ.ศ. 2517 ใหม่ ที่มีข้อเสนอเกี่ยวกับการจัดตั้งกองทุนรับซื้อสลากเลขไม่สวย โดยวัตถุประสงค์ของการจัดตั้งกองทุนดังกล่าว เพื่อแก้ปัญหาการขายสลากเกินราคาเนื่องจากผู้ค้ามักจะอ้างว่าต้องขายสลากแพงชดเชยกับสลากเลขไม่สวยที่ขายไม่ออก
ทั้งนี้ เงินที่จะมาใช้จัดตั้งกองทุนดังกล่าวในเบื้องต้นจะกันมาจากเงินนำส่งรายได้เข้ารัฐ ที่ตกอยู่ราว 1.4 หมื่นล้านบาท/ปี หรือเฉลี่ยงวดละ 500-600 ล้านบาท โดยจะใช้เงินรายได้หักกับเงินที่กองทุนรับซื้อเลขไม่สวยมาจากผู้ค้ารายย่อยก่อน ทั้งนี้หากคิดเบื้องต้นว่ามีเลขไม่สวยอยู่ 10% ของสลากที่ออกทั้งหมดแต่ละงวด เท่ากับจะมีสลาก 7.4 ล้านฉบับ ที่ต้องใช้เงินกองทุนรับซื้อไว้ (ในราคาฉบับละ 37.50 บาท) คิดเป็นมูลค่าราว 275 ล้านบาท/งวด หรือ 6,600 ล้านบาท/ปี
“วิธีนี้จะส่งผลให้รายได้ที่สำนักงานสลากฯ จะนำส่งเข้ารัฐต่องวดเหลือราว 325 ล้านบาท/งวด หรือ 7,800 ล้านบาท/ปี หรือลดลงไปกว่า 6,200 ล้านบาท/ปี หรือรายได้นำส่งเข้ารัฐของสำนักงานสลากฯ จะหายไปกว่า 44.28%” แหล่งข่าวเปิดเผย
แหล่งข่าวเปิดเผยต่อไปว่า เรื่องนี้เป็นหนึ่งในแนวทางที่มีการเสนอกันเพื่อแก้ปัญหาสลากแพง ขึ้นอยู่ที่คลังจะเห็นชอบหรือไม่ เพราะรายได้จะหายไปมากถึงกว่า 6,600 ล้านบาท/ปี ที่ผ่านมาผู้ขายสลากอ้างว่าต้องขายสลากเกินราคาเพื่อมาชดเชยสลากเลขไม่สวย เช่น เลขหมวด 000000, 000001, 000002, 100000, 200000 รวมถึงเลขที่ออกรางวัลไปแล้วของงวดก่อนหน้านี้
สำหรับการจัดตั้งกองทุนจะช่วยลดปัญหาการขายราคาสลากเกินราคาได้ จะช่วยลดอำนาจต่อรองผู้ค้ารายใหญ่ที่อ้างเรื่องต้องขายสลากแพงเพราะต้องแบกเลขไม่สวยไว้เอง
อย่างไรก็ดี หากคลังเห็นชอบให้จัดตั้งกองทุนรับซื้อเลขไม่สวยจริง จะต้องกำหนดนิยามการรับซื้อสลากเลขไม่สวยคืน เพราะที่ผ่านมาการตีความเลขไม่สวยในแต่ละงวดจะมีความแตกต่างกัน ประกอบกับการรับซื้อสลากคืนนั้น ต้องระบุถึงชนิดสลากที่จะรับซื้อคืนว่าเป็นทั้งเล่มหรือซื้อคืนเป็นใบ รวมทั้งต้องกำหนดวันและเวลาในการคืนสลากให้ชัดเจนว่าต้องนำสลากมาคืนก่อนออกรางวัลภายในกี่วัน เพื่อให้เป็นมาตรฐานและไม่ให้เกิดการสับสนระหว่างสำนักงานสลากฯ และผู้ค้าสลาก
แหล่งข่าวเปิดเผยว่า แนวคิดการจัดตั้งกองทุนรับซื้อสลากเลขไม่สวย ถือเป็นหนึ่งในหลายแนวทางที่เสนอมานานแล้ว แต่ยังไม่ได้ดำเนินการให้เกิดผลในทางปฏิบัติ โดยสำนักงานสลากฯ ยังมีอีกหลายมาตรการที่กำลังพิจารณา ซึ่งต้องหารือกันอย่างรอบคอบว่าจะแก้ไขปัญหาสลากแพงได้จริง